title: Infección
text: Una infección ye a colonización d'un organismo güespe (vechetal, animal, …) por un microorganismo exterior: bacterias, protozous, prions, viroides (en o caso d'as plantas) u virus. A sobén resulta perchudicioso pa o funcionamiento normal y, provocando una malautía infecciosa, por o que se califica de patocheno. Puet comprometer a supervivencia d'o güespe. Quan ye un animal parasito de mida macroscopica qui produz a colonización se diz que ye una infestación y no una infección.
   
  Os güespes combaten por un regular as infeccions a traviés d'o sistema immunitario suyo. En o caso d'os mamiferos reaccionan a las infeccions con una respuesta innata, a sobén a inflamación, seguida d'una respuesta adaptativa. Tamién bi ha farmacos que pueden aduyar a combatir as infeccions.
  
  A gran mayoría d'os organismos pluricelulars son colonizaus en qualque mesura por especies experiors. Qualquns d'estos habitan en simbiosi u sin conseqüencias pa o güespe. Un eixemplo en son as bacterias anaerobias que colonizan o colon d'os mamifers. Un atro eixemplo en son os estafilococos que bi ha en a piel d'os humans.
  
  L'efecto d'una luita en a qual l'organismo infectant mira de fer servir os recursos d'o güespe pa multiplicar-se a costa d'ell se diz infección activa. A sobén o estau d'a infección ye una simple qüestión de cincumstancias. En as condicions adequadas, quasi tot microorganismo puet tornar-se patocheno. Tamién si ye present en cantidatz chicotas y en una zona bien protechida por o sistema immunitario d'o güespe, puet desembolicar una infección comprometedora.
  
  Os factors a tener en cuenta quan s'inocula un patocheno en un güespe son:
  A ruta u vía d'entrada d'o patocheno y l'acceso a las zonas d'o güespe.
  A virulencia intrinseca de l'organismo particular.
  A cantidat de microorganismo inoculada.
  O estau immune d'o güespe que ye estando colonizau.
  
  Malautías infecciosas